Giovanni Battista Belzoni el xe sta un esploratore veneto e pioniere de l'archeoeogia. El xe ritegnuo uno dei più importanti egitoeogi del mondo. El zera nato a Padoa al tenpo dea Republica Veneta, el zera ncora un bocia col ga tacà lavorare nea botega de barbiero de so papà. A sedex' ani el se ga trasferio a Roma pa farse frate e studiare idraulica; col ga visto e rovine dea caitae el ga comincià a apasionarse de archeoeogia. I francesi gaveva intanto conquistà l' Italia e i gaveva abojo l' ordine dei frati dove che zera Belxoni. E eora eo el ga rinuncià ai voti e el ga comincià a viajare, che zera stà ła so pasion fin da toxeto. El primo viajo xe stà a Parigi, dove che nol ga vuo tanto suceso come venditore de ogeti sacri. El xe tornà a Padoa e dopo un fià el xe ripartio pa l' Oeanda, e qua, frequentando e trupe francesi de ocupasion, el ga aprofondio i so studi de idraulica. Co el xe tornà Padoa, forte dee so esperiense al' estero, el ga vuo un bon suceso,ma questo ghe ga creà dee inimicisie. Coinvolto inte el caos poitico che xe vignuo fora dopo ła ocupasion napoeonica el se ga inguaià e inte el 1803, par evitare de finire in gaera, el xe scampà co so fradeo in Oeanda e da eà in Inghiltera. El se ga trovà cusì ben che el ghe xe restà nove ani, ciapando anca ła citadinansa britanica. Ea xe diventà ła so seconda patria. A Londra el se mantegneva faxendo l'"uomo forzuto" in un circo e el se ga sposà co Sarah Banne, na toxa inglexe de Bristol, che dopo eo gavaria compagnà in quasi tute e so aventure. Sicome che anca ła gaveva ła pasion pa i viaj i ga organixà un spetacoeo ambueante che ga vuo un bon suceso e che i ga portà in giro pa tuto el regno. El numero principae zera queo de caricarse sue spae na piramide umana de diexe persone e portarle in giro pal palco. Oltre che al numero dell' el mostrava un sistema de fontane che creava un originae xugo d' aqua generà da na machina idraulica de so invension. Dopo tanto girovagare in Inghiltera ghe xe vegnua ła nostalgia dei grandi viaj, e co so mujere el xe partio pa portare el so spetacoeo anca in altri paexi. Ea turnè ga tocà ła Spagna, el Portogaeo, ła Sicilia e aea fin i xe sbarcai a Malta. Qua el ga conosuo un emisario del pascià del' Egito, che a chei tempi zera na provincia del' Inpero Otoman, e el xe vegnuo savere che in chel paexe i zera drio cominciare un novo programa agricoeo che comprendeva grandi lavori de irigasion. El xe partio subito, convinto che i so progeti idraulici ghe gavaria verto e porte del suceso. Col xe rivà in Egito el ga fato amicisia co un saco de personaj importanti. Uno de questi xe stà Bernardino Drovetti, un piemontese ex soldato napoeonico che zera diventà consoe generae de Francia oltre che coesionista d' arte e egitoeogo. Questo eo ga introdoto aea corte del pascià. Altri tre personaj che el ga conosuo saria stai importanti pa eo: el grande esploratore svisero Johann Ludwig Burckhardt, che ghe ga dà un mucio de consigli che ghe gavaria fato da guida nee so inprexe, el novo consoe generae britanico Henry Salt, n' altro egitoeogo e coesionista che saria diventà gran rivae de Droveti nea corsa ae scoperte archeoeogiche, e un esploratore genovese, Giovanni Battista Caviglia, famoso par ver disoterà ła sfinge de Giza. El carisma e ła forsa persuasiva de sto omo eo gaveva afasinà e e ghe xe stae de esempio.